**Оценка на здравословното състояние на организирани детски и ученически колективи на база анализа, предоставен от медицинските специалисти от здравните кабинети на детските заведения и училищата за учебната 2022/2023 г.**

**Анализ на здравословното състояние на децата и учениците в област Добрич**

Изготвянето на анализа е съобразено с Наредба № 8/03.11.2016 г. за профилактичните прегледи и диспансеризацията (Обн. ДВ бр. 92 от 2016 г., доп. ДВ бр. 103/2022 г.).

Профилактичните прегледи за оценка на физическото, психическото развитие и здравословното състояние на децата са извършени по Методика за провеждане на профилактичните прегледи при деца от 0 до 18 години.

Анализът е изготвен за учебната 2022/2023 г., на база данните, подадени от медицинските специалисти от здравните кабинети в детските заведения и училищата. Общият брой на детските градини в област Добрич е 96, а общият брой на училищата е 67. Здравни кабинети, регистрирани като обекти с обществено предназначение са разкрити в 52 детски градини и 58 учебни заведения. Децата и учениците са разделени в 4 възрастови групи: 1-3 г., 3-7 г., 7-14 г., 14-19 г.

**Анализ на здравословното състояние на децата от организираните детски колективи в област Добрич**

**1. Обслужван контингент.**

|  |  |  |  |
| --- | --- | --- | --- |
| Общ бройгрупи | Общ бройдеца | От тях на възраст | В това число |
| 1-3 г. | 3-7 г. | Момчета | Момичета |
| 229 | 4682 | 481 | 4201 | 2458 | 2224 |

**2. Данни за антропометричните показатели.**

 **А. Индивидуална оценка на ръста**

Според данните, получени от медицинските специалисти от детските заведения е измерен ръст на 4510 деца, от които:

- 4115 деца са включени в І гр. – норма, т. е. 91.24 %;

- 227 деца са включени във ІІ гр. – рискова, т. е. 5.03 %;

- 168 деца са включени в ІІІ гр. – патологични отклонения, т. е. 3.73 %.

 **Б. Индивидуална оценка на телесна маса**

При профилактичните прегледи е измерена телесната маса на 4503 деца, от които:

- 4149 деца са включени в І гр. – норма, т. е. 92.14 %;

- 203 деца са включени във ІІ гр. – рискова, т. е. 4.51 %;

- 151 деца са включени в ІІІ гр. – патологични отклонения, т. е. 3.35 %.

**3. Изследване на физическата дееспособност.**

3841 деца са покрили нормите за физическата дееспособност за съответната възраст, което е 82.04 % от общия брой деца.

**4. Диспансерно наблюдение.**

Според данните, подадени от медицинските специалисти, обслужващи децата в здравните кабинети на организираните детски колективи, общият брой на диспансеризираните деца е 102. Диспансерното наблюдение се извършва, като се използва списъкът на болестите по Приложение № 8 към чл. 20, ал. 1 от Наредба № 8/03.11.2016 г. (Обн. ДВ бр. 92 от 2016 г., доп. ДВ бр. 103 от 2022 г.) за профилактичните прегледи и диспансеризацията.

Най-голям е броят на диспансеризираните деца с диагноза Астма – 40 случая (39.22%) от общия брой диспансерно наблюдавани деца.

На второ място по честота са случаите с диагноза Алергичен ринит – 14 случая.

На трето място по честота са случаите с диагноза Аутизъм – 8 случая.

Останалите деца, подлежащи на диспансерно наблюдение, са с диагнози: Затлъстяване – 7 случая, Нарушение на рефракцията, Неуточнени гърчове, Детска церебрална парализа и Гастроезофагиален рефлукс – по 4 случая, Синдром на Даун – 3 случая, Хронично заболяване на тонзилите, Двустранна невросензорна загуба на слуха, Други неврологични разстройства и Слепота и намалено зрение – по 2 случая, Глаукома, Емоционално поведенческо развитие, Хидроцефалия, Нанизъм, Епилепсия и Инсулинозависим диабет – по 1 случай.

**5. Регистрирани заболявания и аномалии при профилактичните прегледи на децата за учебната 2022/2023 г.**

Според данните на медицинските специалисти от здравните кабинети на детските градини в област Добрич общият брой на регистрираните заболявания и аномалии при профилактичните прегледи за учебната 2022/2023 г. на децата, посещаващи детски заведения е 441, от общ брой прегледани деца 4443. Разгледани по нозологични единици, както следва:

* Затлъстяване – 52 случая – на първо място по регистрирани случаи – 11.79 %;
* Астма – на второ място по честота с 36 случая на регистрирани заболявания – 8.16 %;
* Пневмония – 35 случая – на трето място от общия брой на регистрираните заболявания - 7.94 %;
* Специфично забавяне в развитието – 33 случая – на четвърто място по честота – 7.48 %;
* Алергичен ринит и Смущения в зрението – по 27 случая – на пето място по честота – 6.12%;
* Хроничен бронхит – 24 случая;
* Хронични заболявания на тонзилите и аденоидни вегетации – 15 случая;
* Вродени аномалии в т. ч. на сърдечно съдовата система и Нарушения на рефракцията и акомодацията – 13 случая;
* Гастрит и дуоденит – 12 случая;
* Епилепсия – 9 случая;
* Неврози – 8 случая;
* Слепота и намалено зрение – 7 случая на регистрирани заболявания;
* Специални симптоми и синдроми – 5 случая;
* Късни последици от травми и отравяния – 4 случая;
* Болести на ухото и мастоидния израстък в т.ч. Глухота – 3 случая;
* Злокачествени новообразувания, Остър и хроничен пиелонефрит и Гръбначни изкривявания – по 2 случая;
* Захарна болест (диабет), Болести на кръвта и кръвотворните органи, Олигофрения, Остър ревматизъм и хронична ревматоидна картиопатия, Хроничен хепатит – по 1 случай.

През учебната 2022/2023 г. при профилактичните прегледи на децата са регистрирани още 104 заболявания с други диагнози.

В сравнение с предходната учебна година се наблюдава увеличаване на общия брой регистрирани случаи на заболяване при децата от детските градини в област Добрич, като през 2021 г. са 428 случая (9.30%), а през 2022 г. – 441 случая (9.93%). Забелязва се тенденция за увеличаване на регистрираните случаи на Смущения в зрението – 27 случая през учебната 2022/2023 г. при отчетени 17 случая през предходната година, Хроничен бронхит – 24 случая при отчетени 12 случая, Вродени аномалии в т. ч. на сърдечносъдовата система – 13 случая при отчетени 11 случая, Нарушения на рефракцията и акомодацията – 13 случая при отчетени 8, Епилепсия – 9 случая при отчетени 6 случая през предходната година, Неврози – 8 случая при отчетени 3 случая през предходната година.

Намалява броят на регистрирани случаи на заболяванията Пневмония, Астма, Алергичен ринит, Хронични заболявания на тонзилите и аденоидни вегетации и Захарна болест (диабет).

**Анализ на здравословното състояние на учениците от област Добрич**

**1. Обслужван контингент.**

|  |  |  |
| --- | --- | --- |
| Общбройпаралелки | Общ брой ученици | От тях на възраст |
| 7-14 г. | 14-19 г. |
|  |  | Момчета | Момичета | Момчета | Момичета |
| **744** | **14184** | **4720** | **4323** | **2811** | **2330** |

**2. Данни за антропометричните показатели.**

 **А. Индивидуална оценка на ръста**

Според данните, получени от медицинските специалисти от училищата е измерен ръстът на 14099 ученика, като от тях:

- 12960 ученика са включени в І гр. - норма т. е. 91.92 %;

- 798 ученика са включени във ІІ гр. - рискова т. е. 5.66 %;

- 341 ученика са включени в ІІІ гр. - патологични отклонения, т. е. 2.42 %.

 **Б. Индивидуална оценка на телесна маса**

Според данните получени от медицинските специалисти от училищата е измерено теглото на 14014 ученика, като от тях:

- 12382 ученика са включени в І гр.- норма, т. е. 88.36 %;

- 1019 ученика са включени във ІІ гр. - рисково, т. е. 7.27 %;

- 613 ученика са включени в ІІІ гр. - патологични отклонения, т. е. 4.37 %.

**3. Изследване на физическа дееспособност.**

|  |  |  |  |
| --- | --- | --- | --- |
| Показател | Общ бр.ученици | 7-14 г. | 14-19 г. |
| момчета | момичета | момчета | момичета |
| Брой ученици, получили оценка над среден ( 3 ) | **13826** | **4620** | **4199** | **2744** | **2263** |
| Брой ученици, освободени от часовете по физическо възпитание | **98** | **27** | **30** | **19** | **22** |
| Брой ученици, включени в групи по ЛФК в училище | **9** | **3** | **3** | **1** | **2** |

Измерванията на показателите по физическа дееспособност са извършени от преподавателите по физическо възпитание.

**4. Диспансерно наблюдение.**

Общият брой на диспансеризираните ученици в област Добрич е 459.

Най-много са диспансеризирани с диагноза Астма – 121 ученика (26.36 %). На второ място по брой са диспансеризираните ученици с диагноза Затлъстяване – 110 ученика (23.97 %.). На трето място – с диагноза Алергичен ринит – 71 ученика (15.47 %).

На диспансерно наблюдение подлежат още ученици със следните заболявания:

Инсулинозависим диабет – 37 случая; Разстройства на зрението и намалено зрение – 28 случая; Епилепсия – 12 случая; Хипертонична болест и Вродени аномалии на сърдечната преграда – по 8 случая; Аутизъм – 6 случая; Детска церебрална парализа – 5 случая; Болест на Крон и Гръбначни изкривявания – по 3 случая; Вродена стеноза на аортна клапа, Гранд мал припадъци, Юношески ревматоиден артрит, Тиреоидит, Ехинококоза, Други реактивни артропатии, Сколиоза, Хипопитуитаризъм – по 2 случая; Митрална (клапна) инсуфициенция, Митрален клапен пролапс, Глутенова ентеропатия, Хепатобластом, Желязодефицитна анемия, Разстройство на обмяната на веществата, Злокачествена хистиоцитоза, Бъбречна агенезия, едностранна, Двустранна невросензорна загуба на слуха, Двустранна кондуктивна загуба на слуха, Алергичен гастроентерит, Злокачествено новообразувание на бъбрека, Състояние, свързано с женските полови органи и менструалния цикъл, неуточнено, Заекване, Сърдечна аритмия, Алергия, Болест на Ходжкин, Мускулна дистрофия, Тромбоцитопения, Злокачествено новообразувание на главния мозък в IV вентрикул, Класическа Фенилкетонурия, Други родови травми на раменния сплит, Нефрозен синдром, Рахит, активен, Атрезия на хранопровода без фистула, Други и неуточнени хидронефрози, Синдром на Prader-Willi, Доброкачествено новообразувание на супратенториум, Дисхормонална гуша, Псориазис вулгарис, Юношески пауциартикуларен артрит – по 1 случай.

**5. Регистрирани заболявания и аномалии при профилактичните прегледи на учениците за 2022/2023 г.**

Общият брой на регистрираните заболявания и аномалии при профилактичните прегледи на учениците от област Добрич за учебната 2022/2023 г. е 1297, от общ брой прегледани 7045 ученици. Разгледани по нозологични единици са, както следва:

* Затлъстяване – на първо място по честота, с регистрирани 491 случая – 37.86 %;
* Астма – на второ място по-честота, с регистрирани 109 случая – 8.40 %;
* Смущения в зрението – на трето място по честота, с регистрирани 82 случая на заболяване – 6.32 %;
* Пневмония – на четвърто място с регистрирани 66 случая – 5.09%;
* Алергичен ринит – на пето мясо, с регистрирани 64 случая – 4.93%;
* Гръбначни изкривявания – 48 случая;
* Специфично забавяне в развитието и Нарушения на рефракцията и акомодацията – по 41 случая;
* Слепота и намалено зрение – 33 случая;
* Гастрит и дуоденит и Хроничен бронхит – 27 случая;
* Хронични заболявания на тонзилите и аденоидните вегетации и Захарна болест (диабет) – по 22 случая;
* Епилепсия – 21 случая;
* Специални симптоми и синдроми – 19 случая;
* Хипертонична болест и плоско стъпало, придобито – 18 случая;
* Вродени аномалии в т. ч. на сърдечно-съдовата система – 16 случая;
* Болести на ухото и на мастоидния израстък в т.ч. Глухота – 12 случая;
* Болести на щитовидната жлеза – 10 случая;
* Злокачествени новообразувания – 9 случая;
* Неврози – 7 случая;
* Остър ревматизъм и хронична ревматична кардиопатия – 6 случая;
* Кръвотечения от половите органи и смущения на менструацията и Артропатии и сродни заболявания – по 5 случая;
* Болести на кръвта и кръвотворните органи, Олигофрения и Детска церебрална парализа – по 4 случая;
* Язва на стомаха и дванадесетопръстника, Остър и хроничен пиелонефрит и Късни последици от травми и отравяния – по 3 случая;
* Туберкулоза – 2 случая;
* Остър и хроничен гломерулонефрит и Камъни в бъбрека и уретера – по 1 случай.

През учебната 2022/2023 г. при профилактичните прегледи на учениците са регистрирани още 54 заболявания с други диагнози.

В сравнение с предходната учебна година се наблюдава намаляване броя на регистрираните заболявания при учениците, като през учебната 2021/2022 г. са регистрирани 1307 случая (9.36%), а през учебната 2022/2023 г. – 1297 случая (18.41%). Запазва се тенденцията затлъстяването да е на първо място по честота, като през учебната 2021/2022 г. са регистрирани 567 случая, а през учебната 2022/2023 г. – 491 случая. Затлъстяването продължава да е актуален проблем, особено при учениците от първи, седми и десети клас, което показва, че децата не се хранят здравословно, консумират повече въглехидрати, липсват в менюто пресни плодове, зеленчуци и витамини. Друга причина е намалената двигателна активност за сметка на времето прекарано пред електронните устройства. И през тази година на второ място по честота сред регистрираните заболявания е диагнозата Астма – 109 случая при 116 случая за предходната учебна година.
Диагнозата Смущения в зрението е на трето място по честота сред регистрираните заболявания, като през учебната 2022/2023 г. са налице 82 случая при 94 случая през предходната година. На четвърто място по честота е Пневмония – 66 случая при 46 случая през предходната учебна година. Ръст бележи и честотата на регистрираните заболявания Алергичен ринит, Гръбначни изкривявания и Специфично забавяне в развитието.

**Изводи:**

1. Данните, предоставени от медицинските специалисти по общини във връзка с изготвянето на анализа на здравословното състояние на децата и учениците от област Добрич, като цяло са непълни, поради липса на назначени медицински специалисти и разкрити здравни кабинети в част от детските градини и училищата на територията на областта, най-вече в община Добричка.
2. Взаимодействието между медицинските специалисти от здравните кабинети и общо практикуващите лекари в повечето случаи остава незадоволително.
3. На медицинските специалисти се дават указания за попълване на формулярите и телефон за получаване на допълнителна информация, но все още има некоректно попълнени таблици. Случаите не се отбелязват правилно, или липсва броят на децата и учениците с болести, подлежащи на диспансеризация. Това налага допълнително да се изисква липсващата информация. Пропуските в схемите за анализ водят до промяна на показателите, които не отразяват действителното състояние. Поради тези причини не може да се изготви прецизна и цялостна оценка.
4. В сравнение с миналата учебна година, при извършените профилактични прегледи на децата са регистрирани по-голям брой заболявания, а при учениците този брой намалява, но броят на изследваните ученици е значително по-малък (почти два пъти) от предходната учебна година.
5. Анализът на здравословното състояние на децата, посещаващи детските заведения в област Добрич показва, че най-много са новорегистрираните случаи на затлъстяване и астма, последвани от случаите на пневмония, специфично забавяне в развитието, алергичен ринит и смущения в зрението.
6. И през учебната 2022/2023 г. затлъстяването е на първо място по брой регистрирани случаи на заболяване при учениците в област Добрич, последвани от случаите на астма, смущения в зрението и пневмония.
7. Наблюдава се растеж на регистрираните заболявания, подлежащи на диспансерно наблюдение в детска и ученическа възраст. Най-голям е броят на диспансеризираните деца и ученици с диагноза Астма. Расте броят и на децата и учениците с поставена диагноза Аутизъм.
8. Остава актуален проблемът с регистрираните случаи на смущения в зрението и гръбначни изкривявания при учениците.
9. В сравнение с миналата година намалява броят на децата, покрили нормите за физическа дееспособност за възрастта, както и този на учениците, най-вече при момичетата във възрастовата група 14-18 години.

**Препоръки към медицинските специалисти:**

1. За да се подобри обхватът на провежданите профилактични прегледи при децата и особено при учениците, следва да се информират всички родители и да се настоява за тяхното провеждане като се обясни необходимостта от тях.
2. Да бъдат включени в плановете за здравно-образователната дейност на медицинските специалисти в детските и учебните заведения обучения на теми “Профилактика на затлъстяването. Здравословно хранене”, “Профилактика на гръбначните изкривявания”, „Профилактика на астма“ и „Психично здраве“, съвместно със специалисти по темите и родителите на децата и учениците.
3. Да участват в изготвянето на седмичните менюта, с оглед осигуряване на организирано здравословно хранене на подрастващите в детските и учебни заведения.
4. Да участват активно при организирането и провеждането на спортни мероприятия с децата и учениците за преодоляване на проблема с наднорменото тегло.
5. Да участват при изготвянето на седмичните учебни разписания, с оглед спазване здравните изисквания за правилното протичане на учебния процес при най-малка степен на умора и опазване здравето на учениците, с цел профилактика на предотвратимите заболявания в ученическа възраст.
6. Да апелират към ограничаване използването на мобилни устройства и компютри, тъй като дългото експониране на екрани в ранна детска и училищна възраст може да има сериозни последици. От една страна те са негативни за зрителния анализатор и скелетно-мускулната система, а от друга – продължителната статична позиция, която се заема води до намаляване на физическата активност, което от своя страна е рисков фактор за повишаване на теглото и развиване на затлъстяване.

**Препоръки към общинските администрации:**

1. Да направят всичко възможно за разкриване и оборудване на здравни кабинети в детските и учебни заведения и за назначаването на медицински специалисти при липса на такива, вкл. и в детските градини, в които са приети за отглеждане деца, навършили 2 години. С оглед придобиване на необходимите знания и създаване на правилни умения и навици от най-ранна възраст на подрастващите следва да съдействат за подобряване на здравното им образование, съобразно възрастта им и процеса на акселерация.

 2. Да следят за стриктно спазване на изискванията към обзавеждането, оборудването и факторите на средата в компютърните кабинети и към използваните технически средства, съгласно Наредба № 9 за здравно-хигиенните изисквания при използването на персонални компютри в обучението и извънучебните дейности на учениците, като медицинските специалисти активно да информират родителите и учениците за необходимостта от контрол на зрението един път годишно от лекар специалист по очни болести. За децата в детските градини се допуска използването на електронни устройства с видеодисплеи само с образователни цели, като те трябва да се провеждат във физкултурно-музикалния салон при задължително спазване на изискванията за превенция на нарушения в зрението и опорно-двигателния апарат и последвани от подходящи за възрастта форми на физическа активност. Експозицията за деца от 3 до 5 години е не повече от два пъти седмично с продължителност до 10 – 15 минути, а за деца от 6 до 7 години – два пъти седмично до 15 – 20 минути.

3. Да осигуряват пълноценно и здравословно хранене на подрастващите. Храненето на 2-годишните деца в детските заведения следва да отговаря на изискванията на Наредба № 2 за здравословно хранене на децата на възраст от 0 до 3 години в детските заведения и детските кухни.

4. Да съдействат активно за пълноценно използване на наличната спортна база, като същата се поддържа в добро състояние и се оборудва с подходящи уреди, както и да организират мероприятия за учениците в спортни секции и клубове по интереси, туризъм и спорт сред природата в извън учебно време.

5. Да подпомагат ръководствата на учебните заведения, които съвместно с педагозите и психолозите да провеждат в съответствие с конкретните условия, дейности за намаляване нивото на стрес и по психично здраве сред учениците по време на обучението.

6. Да съдействат на ръководствата на учебните заведения за осъществяване на здравно-образователни дейности, насочени към учениците и медицинските специалисти от здравните кабинети в училищата, при възможност с участието и на родителите за популяризиране препоръките за здравословно хранене и активна физическа дейност, с оглед превенция на хроничните незаразни болести.

7. Да промотират организирането и провеждането на спортни мероприятия.

В заключение трябва да се отбележи, ***че патологията в детската и ученическа възраст поддържа високи нива.*** Най-честите заболявания от години са с неизменно челни позиции и само съвместните усилия на институциите и обществото като цяло могат да доведат до постигането на добри резултати в превенцията на тези заболявания. Хранителните навици и извършването на физическа активност се формират още в най-ранна детска възраст. Чрез поддържането на оптимално телесно тегло и достатъчно движение може да се профилактират голяма част от хроничните незаразни болести, които възникват в по-късна възраст.

Чрез средствата за масова информация на вниманието на обществеността да се поставят въпроси за разрешаване, свързани с разпространение и усвояване на здравни знания и здравословно поведение от децата, да се обсъждат рискови фактори като небалансирано хранене, наднормено тегло, тютюнопушене, злоупотребата с алкохол, диазотен оксид (райски газ) и др. при подрастващите и връзката им със социално значимите заболявания в зряла възраст.